6 Δεκεμβρίου 2016

**ΔΕΛΤΙΟ ΤΥΠΟΥ**

**Ένα Σάββατο για την τέχνη των Υβριδίων & τη Βικιπαίδεια**

Γράφουμε λήμματα και ανακαλύπτουμε ψηφιακές και άλλες πηγές για την Υβριδική Τέχνη στη βιβλιοθήκη της Ανωτάτης Σχολής Καλών Τεχνών.

Η συμμετοχή είναι δωρεάν, κατόπιν εγγραφής.

\* \* \*

Ελάτε στο αμφιθέατρο πολλαπλών εκδηλώσεων, στο νέο κτίριο της Βιβλιοθήκης της Ανωτάτης Σχολής Καλών Τεχνών, για να συμμετέχετε στο Edit-a-thon που διοργανώνει η *Στέγη του Ιδρύματος Ωνάση* σε συνεργασία με τον *Οργανισμό Ανοιχτών Τεχνολογιών – ΕΕΛΛΑΚ* και την *Ανωτάτη Σχολή Καλών Τεχνών*.

Ερευνητές από την Ανωτάτη Σχολή Καλών Τεχνών και συντάκτες από το Wikimedia Community User Group Greece, θα βρίσκονται κοντά σας, πρόθυμοι να σας καθοδηγήσουν και να βοηθήσουν σε κάθε απορία.

Στην ημερίδα αυτή, με αφετηρία την Ψηφιακή και την Υβριδική τέχνη, θα μάθετε να γράφετε και να εμπλουτίζετε άρθρα στη Βικιπαίδεια, θα γνωρίσετε τους χώρους της νέας Βιβλιοθήκης, και θα έρθετε σε γνωριμία με άτομα με τα ίδια ενδιαφέροντα. Παράλληλα, τα λήμματα που θα δημιουργηθούν θα εμφανίζονται στη ζωντανή προβολή στην είσοδο της έκθεσης Hybrids στη Στέγη.

*Η Υβριδική τέχνη είναι ένα κίνημα στις σύγχρονες τέχνες μέσα στο οποίο οι καλλιτέχνες δουλεύουν στο όριο της επιστήμης και των αναδυόμενων τεχνολογιών. Οι καλλιτέχνες εργάζονται σε πεδία όπως η βιολογία, η ρομποτική, οι φυσικές επιστήμες, οι πειραματικές διεπαφές, η τεχνητή νοημοσύνη και η οπτικοποίηση δεδομένων.*

Το edit-a-thon για τις Υβριδικές τέχνες –όπως αποκαλούνται οι δράσεις εμπλουτισμού της Βικιπαίδειας–  θα έχει την αφετηρία του στις 17 Δεκεμβρίου, όμως θα είναι διαρκές, με επιπλέον υποστηρικτικές δράσεις μέσα στο επόμενο έτος.

Το μόνο που χρειάζεται, είναι να φέρετε μαζί σας τον φορητό υπολογιστή. Η συμμετοχή είναι δωρεάν, και μπορείτε να δηλώσετε συμμετοχή με τα στοιχεία σας στο digital@sgt.gr

**Χώρος διεξαγωγής:**

Βιβλιοθήκη της Ανωτάτης Σχολής Καλών Τεχνών (Πειραιώς 256, 182 33 Αγ. Ιωάννης Ρέντης)

**Συντελεστές:**

Οργανισμός Ανοιχτών Τεχνολογιών (ΕΕΛΛΑΚ), Ανωτάτη Σχολή Καλών Τεχνών (ΑΣΚΤ), Wikimedia Community User Group Greece

**Δείτε το αναλυτικό πρόγραμμα:**

11:00              Προσέλευση

11:30              Εισαγωγή στην ημέρα. Παρουσίαση των προτεινόμενων λημμάτων και της διαθέσιμης βιβλιογραφίας

11:45              Τεχνική Παρουσίαση και οδηγίες για την επεξεργασία άρθρων στην Βικιπαίδεια.

12:00              Επεξεργασία και εμπλουτισμός άρθρων

13:30              Διάλειμμα

14:00              Ξενάγηση στους χώρους της νέας Βιβλιοθήκης

14:20              Επεξεργασία και εμπλουτισμός άρθρων

16:45              Συμπεράσματα και σύνοψη της ημέρας

17:00              Κλείσιμο της ημέρας

**Για τον Οργανισμό Ανοιχτών Τεχνολογιών - ΕΕΛΛΑΚ**

Ο Οργανισμός Ανοιχτών Τεχνολογιών - ΕΕΛΛΑΚ ιδρύθηκε το 2008, σήμερα αποτελείται από 30 Πανεπιστήμια, Ερευνητικά Κέντρα και κοινωφελείς φορείς. Ο Οργανισμός Ανοιχτών Τεχνολογιών - ΕΕΛΛΑΚ έχει ως κύριο στόχο να συμβάλλει στην ανοιχτότητα και ειδικότερα στην προώθηση και ανάπτυξη των Ανοιχτών Προτύπων, του Ελεύθερου Λογισμικού, του Ανοιχτού Περιεχομένου, των Ανοιχτών Δεδομένων και των Τεχνολογιών Ανοιχτής Αρχιτεκτονικής στο χώρο της εκπαίδευσης, του δημόσιου τομέα και των επιχειρήσεων στην Ελλάδα, ενώ παράλληλα φιλοδοξεί να αποτελέσει κέντρο γνώσης και πλατφόρμα διαλόγου για τις ανοιχτές τεχνολογίες. Ανάμεσα στους φορείς που συμμετέχουν στον Οργανισμό Ανοιχτών Τεχνολογιών - ΕΕΛΛΑΚ είναι τα πιο πολλά ελληνικά Πανεπιστήμια και Ερευνητικά Κέντρα, ενώ για την υλοποίηση των δράσεων της ο Οργανισμός Ανοιχτών Τεχνολογιών - ΕΕΛΛΑΚ βασίζεται στην συνεργασία και ενεργή συμμετοχή των μελών της και της ελληνικής κοινότητας χρηστών και δημιουργών Ελεύθερου Λογισμικού, Ανοιχτού Περιεχομένου και Τεχνολογιών Ανοιχτής Αρχιτεκτονικής. Ο Οργανισμός Ανοιχτών Τεχνολογιών - ΕΕΛΛΑΚ εκπροσωπεί τα Creative Commons (wiki.creativecommons.org/Greece), είναι ιδρυτικό μέλος του COMMUNIA (www.communia-association.org), είναι ο ελληνικό κόμβος για το Open Data Institute (opendatainstitute.org), και είναι μέλος του Open Budget Initiative (internationalbudget.org/what-we-do/major-ibp-initiatives/open-budget-initiative).

Επικοινωνία: Βιβή Πετσιώτη: 210 7474-271, info at ellak.gr